Polisietrok-ontsnapping: 16 weer vasFoto: SAPD/Facebook “Sestien is weer in hegtenis geneem en die ander 12 word nog gesoek,” het kapt. Doniah Mothutsane, woordvoerder van die polisie, gesê. Die vragmotor het 28 gevangenes van die Ga-Rankuwa-landdroshof na die New Lock-gevangenis vervoer. Die vragmotor het op Lucas Mangope-rylaan naby Medunsa gery toe dit in ŉ hinderlaag gelei is deur ŉ onbekende aantal mense. “Die verdagtes het op die vragmotor losgebrand voor hulle die deur oopgedwing het. Van die gevangenes het van die vragmotor af in die verdagtes se voertuig ingespring terwyl die ander te voet gevlug het,” het Mothutsane gesê. Die pad naby Medunsa was ŉ miernes van bedrywighede met meer as 15 polisievoertuie wat voor die ingang van die universiteit parkeer was. Die polisievragmotor het in die middel van die pad bly staan terwyl lede van die forensiese-eenheid die toneel gefynkam het. Polisiebeamptes het intussen te perd na die verdagtes gesoek in ŉ nabygeleë veld terwyl ŉ helikopter oor die gebied gevlieg het.